CELEX: 52017JC0043
Language: et
Date: 2017-11-13
Title: Ühisettepanek: NÕUKOGU OTSUS, millega määratakse kindlaks seisukoht, mis võetakse liidu nimel ühelt poolt Euroopa Liidu ja selle liikmesriikide ning teiselt poolt Kuuba Vabariigi vahelise poliitilise dialoogi ja koostöö lepinguga moodustatud ühisnõukogus seoses ühisnõukogu ja ühiskomitee kodukorda käsitlevate otsuste vastuvõtmisega

EUROOPA KOMISJON
            Brüssel,13.11.2017
            JOIN(2017) 43 final
            2017/0299(NLE)
            Ühisettepanek:
            NÕUKOGU OTSUS,
            millega määratakse kindlaks seisukoht, mis võetakse liidu nimel ühelt poolt Euroopa Liidu ja selle liikmesriikide ning teiselt poolt Kuuba Vabariigi vahelise poliitilise dialoogi ja koostöö lepinguga moodustatud ühisnõukogus seoses ühisnõukogu ja ühiskomitee kodukorda käsitlevate otsuste vastuvõtmisega
            
               
         
         
            
               SELETUSKIRI
            
            
               1. 
                     ETTEPANEKU REGULEERIMISESE
            
            
               Käesolevas ettepanekus käsitletakse otsust, millega määratakse kindlaks seisukoht, mis võetakse liidu nimel ELi ja Kuuba vahelise poliitilise dialoogi ja koostöö lepinguga (edaspidi „leping“) moodustatud ühisnõukogus seoses ühisnõukogu ja ühiskomitee kodukorra kavandatava vastuvõtmisega.
            
            
               2.ETTEPANEKU TAUST
            
            
               2.1. ELi ja Kuuba vaheline poliitilise dialoogi ja koostöö leping
            
            
               Lepingu eesmärk on viia ELi ja Kuuba suhted tasemele, mis kajastab nende tugevaid ajaloolisi, majanduslikke ja kultuurilisi sidemeid. Lepinguga luuakse paljude valdkondade jaoks poliitilise süvadialoogi ja kahepoolse koostöö raamistik ning platvorm, mis võimaldab ühist tegutsemist üleilmsetes küsimustes ja mitmepoolsetel foorumitel.
            
            
               Lepingus on sätestatud ELi ja Kuuba suhete üldpõhimõtted ja eesmärgid ning ette nähtud lepingu haldamiseks institutsioonilise struktuuri loomine.
            
            
               
                  Lepingut kohaldatakse ajutiselt alates 1. novembrist 2017.
               
            
            
               2.2. Ühisnõukogu
            
            
               Lepingu artikli 81 alusel moodustatakse ühisnõukogu. Selle peamised ülesanded on jälgida lepingu eesmärkide saavutamiseks tehtavat tööd, juhtida lepingu rakendamist ning vaadata läbi lepingu kontekstis tekkivad olulised probleemid ning muud ühist huvi pakkuvad kahepoolsed, mitmepoolsed ja rahvusvahelised küsimused.
            
            
               Ühisnõukogu võib vastu võtta otsuseid, et tagada lepingu eesmärkide täitmine. Otsused on lepinguosaliste suhtes siduvad ning lepinguosalised peavad nende rakendamiseks võtma kõik vajalikud meetmed. Ühisnõukogu võib samuti esitada soovitusi ja vaadata läbi vaidlused, mis lepinguosalistel tekivad nende kohustuste täitmise küsimuses, et leida neile vastastikku rahuldavad lahendused vastavalt lepingu artiklile 85.
            
            
               Ühisnõukogu koosneb lepinguosaliste ministri tasandil esindajatest ning selle eesistuja on vaheldumisi ELi ja Kuuba esindaja. Ühisnõukogu koosolek toimub korrapäraselt vähemalt kord kahe aasta jooksul ning vajaduse korral lepinguosaliste vastastikusel kokkuleppel. Ühisnõukogu võtab vastu oma kodukorra.
            
            
               2.3. Ühiskomitee
            
            
               Lepingu artikli 82 alusel moodustatakse ühiskomitee. See abistab ühisnõukogu tema ülesannete täitmisel ja vastutab lepingu üldise rakendamise eest. Ühiskomitee peamine ülesanne on valmistada ette ühisnõukogu koosolekuid ja arutelusid, vajaduse korral rakendada selle otsuseid ning tagada üldiselt suhete järjepidevus ja lepingu nõuetekohane toimimine. Komitee käsitleb ühisnõukogu poolt talle suunatud küsimusi ning mis tahes muid küsimusi, mis tekivad lepingu jooksva rakendamise käigus. Ta esitab otsuste ja soovituste eelnõud ühisnõukogule vastuvõtmiseks. Ühiskomitee asutab allkomiteesid, mis aitavad tal täita tema ülesandeid.
            
            
               Ühiskomitee koosneb lepinguosaliste esindajatest, kes on kõrgemad ametnikud. Selle eesistuja on vaheldumisi ELi ja Kuuba esindaja. See kohtub tavaliselt kord aastas, liidus ja Kuubas kordamööda. Ühiskomitee kodukorra võtab vastu ühisnõukogu.
            
            
               2.4. Ühisnõukogu kavandatud õigusakt
            
            
               Ühisnõukogu kavatseb vastu võtta otsuse oma töökorra ja ühiskomitee töökorra kohta.
            
            
               Kavandatava õigusaktiga võimaldatakse lepingu rakendamist, võttes lepingu artikli 81 lõike 4 ja artikli 82 lõike 3 kohaselt vastu ühisnõukogu ja ühiskomitee tegevust reguleeriva kodukorra.
            
            
               3.LIIDU NIMEL VÕETAV SEISUKOHT
            
         
         
            
               Liidu nimel võetav seisukoht peaks võimaldama vastu võtta ühisnõukogu ja ühiskomitee kodukorra.
            
            
               4. ÕIGUSLIK ALUS, SUBSIDIAARSUS JA PROPORTSIONAALSUS
            
            
               4.1. Menetlusõiguslik alus
            
            
               4.1.1. 
                     Põhimõtted
            
            
               ELi toimimise lepingu artikli 218 lõikes 9 on sätestatud, et nõukogu võtab komisjoni [...] ettepaneku põhjal vastu otsuse, millega […] kehtestatakse lepingus sätestatud organis liidu nimel võetavad seisukohad, kui asjaomasel organil tuleb vastu võtta õigusliku toimega akte, välja arvatud õigusaktid, millega täiendatakse või muudetakse lepingu institutsioonilist raamistikku.
            
            
               Mõiste „õigusliku toimega aktid“ hõlmab akte, millel on õiguslik toime asjaomase organi suhtes kehtiva rahvusvahelise õiguse normide alusel. Siia kuuluvad ka sellised õiguslikud vahendid, mis ei ole rahvusvahelise õiguse kohaselt siduvad, aga mis „võivad mõjutada otsustavalt liidu seadusandja vastu võetud õigusaktide sisu“
                  1
               .
            
            
               4.1.2.
                     Kohaldamine käesoleval juhul
            
            
               Ühisnõukogu ja ühiskomitee on lepinguga loodud organid.
            
            
               Võttes arvesse, et lepingu artikli 81 lõige 6 võimaldab ühisnõukogul võtta vastu otsuseid, mis on lepinguosalistele siduvad, on käesoleva otsuse lisas esitatud õigusaktid õigusliku toimega aktid.Nende aktidega ei täiendata ega muudeta lepingu institutsioonilist raamistikku.
            
            
               Seega on kavandatud otsuse menetlusõiguslik alus ELi toimimise lepingu artikli 218 lõige 9.
            
            
               4.2. Materiaalõiguslik alus
            
            
               4.2.1. 
                     Põhimõtted
            
            
               ELi toimimise lepingu artikli 218 lõike 9 kohase otsuse materiaalõiguslik alus sõltub eelkõige kavandatud akti eesmärgist ja sisust, mida liidu nimel võetav seisukoht puudutab. Kui kavandatud aktiga taotletakse kahte eesmärki või reguleeritakse kahte valdkonda ning üht neist võib pidada peamiseks, samas kui teine on kõrvalise tähtsusega, peab otsusel olema üksainus materiaalõiguslik alus, st peamise või ülekaaluka eesmärgi või valdkonna tõttu nõutav õiguslik alus.
            
            
               Kui aktiga taotletakse mitut eesmärki või reguleeritakse mitut valdkonda, mis on üksteisega lahutamatult seotud ning millest ükski ei ole võrreldes teistega kõrvalise tähtsusega, tuleb erandina nimetada ELi toimimise lepingu artikli 218 lõike 9 kohase otsuse materiaalõigusliku alusena mitu vastavat õiguslikku alust.
            
            
               4.2.2. Kohaldamine käesoleval juhul
            
            
               Kavandatud õigusaktide peamine eesmärk ja sisu on seotud lepingu rakendamisega.
            
            
               Lepingu eesmärgid on seotud ELi ühise välis- ja julgeolekupoliitika, ühise kaubanduspoliitika ja arengukoostöö poliitikaga, ning see sisaldab kõnealuseid valdkondi käsitlevaid osi. Kõnealused aspektid on omavahel lahutamatult seotud ja ükski neist ei ole võrreldes teistega kõrvalise tähtsusega. EL kirjutas lepingule alla vastavalt Euroopa Liidu lepingu artiklile 37 ning ELi toimimise lepingu artiklitele 207 ja 209.
            
            
               ELi seisukohal kavandatavate õigusaktide suhtes peaks seetõttu olema sama materiaalõiguslik alus.
            
            
               5. JÄRELDUS
            
            
               Eelnevat arvestades peaks kavandatud otsuse õiguslik alus olema ELi lepingu artikkel 37 ning ELi toimimise lepingu artiklid 207 ja 209 koostoimes ELi toimimise lepingu artikli 218 lõikega 9.
            
         
         
            
               2017/0299 (NLE)
            
            
               Ühisettepanek:
            
            
               NÕUKOGU OTSUS,
            
            
               millega määratakse kindlaks seisukoht, mis võetakse liidu nimel ühelt poolt Euroopa Liidu ja selle liikmesriikide ning teiselt poolt Kuuba Vabariigi vahelise poliitilise dialoogi ja koostöö lepinguga moodustatud ühisnõukogus seoses ühisnõukogu ja ühiskomitee kodukorda käsitlevate otsuste vastuvõtmisega
            
            
               EUROOPA LIIDU NÕUKOGU,
            
            
               võttes arvesse Euroopa Liidu lepingut, eriti selle artiklit 37,
            
            
               võttes arvesse Euroopa Liidu toimimise lepingut, eriti selle artikleid 207 ja 209 koostoimes artikli 218 lõikega 9,
            
            
               võttes arvesse Euroopa Komisjoni ning liidu välisasjade ja julgeolekupoliitika kõrge esindaja ettepanekut
            
            
               ning arvestades järgmist:
            
            
               (1)
                     Ühelt poolt Euroopa Liidu ja selle liikmesriikide ning teiselt poolt Kuuba Vabariigi vahelisele poliitilise dialoogi ja koostöö lepingule (edaspidi „leping“) kirjutati alla 12. detsembril 2016 Brüsselis ja seda hakatakse ajutiselt kohaldama alates 1. novembrist 2017.
            
            
               (2)
                     Lepingu artiklitega 81 ja 82 on lepingu rakendamise hõlbustamiseks asutatud ühisnõukogu ja ühiskomitee.
            
            
               (3) 
                     Lepingu artikli 81 lõike 4 kohaselt kehtestab ühisnõukogu oma kodukorra ning artikli 82 lõike 3 kohaselt kehtestab ta ka ühiskomitee kodukorra.
            
            
               (4)
                     Lepingu artikli 81 lõigetes 3 ja 5 on sätestatud, et ühisnõukogu koosneb lepinguosaliste ministri tasandil esindajatest ning selle eesistuja on vaheldumisi Euroopa Liidu ja Kuuba esindaja.
            
            
               (5)
                     Lepingu artikli 82 lõigetes 1 ja 5 on sätestatud, et ühiskomitee koosneb lepinguosaliste esindajatest, kes on kõrgemad ametnikud, ning selle eesistuja on vaheldumisi liidu ja Kuuba esindaja.
            
            
               (6)
                     Lepingu tulemusliku rakendamise tagamiseks tuleks vastu võtta ühisnõukogu ja ühiskomitee kodukord.
            
            
               (7)
                     Liidu seisukoht ühisnõukogus peaks seega põhinema käesolevale dokumendile lisatud ühisnõukogu ja ühiskomitee kodukorra kavanditel,
            
            
               ON VASTU VÕTNUD KÄESOLEVA OTSUSE:
            
            
               Artikkel 1
            
            
               Liidu nimel ELi ja Kuuba ühisnõukogus ühisnõukogu ja ühiskomitee kodukorra suhtes võetav seisukoht põhineb käesoleva otsuse lisas esitatud tekstidel.
            
            
         
         
            
               Artikkel 2
            
            
               Käesolev otsus on adresseeritud komisjonile ning liidu välisasjade ja julgeolekupoliitika kõrgele esindajale.
            
            
               Brüssel,
            
            
                  Nõukogu nimel
            
            
                  eesistuja
            
         
         
            
                  
                     (1)
                  Kohtuasi C-399/12: Saksamaa vs. komisjon, ECLI:EU:C:2014:2258, punktid 61–64.
               
            
      
    ---documentbreak--- 
      
         
               EUROOPA KOMISJON
            Brüssel,13.11.2017
            JOIN(2017) 43 final
            LISA
            järgmise dokumendi juurde:
            Ühisettepanek: Nõukogu otsus,
            millega määratakse kindlaks seisukoht, mis võetakse liidu nimel ühelt poolt Euroopa Liidu ja selle liikmesriikide ning teiselt poolt Kuuba Vabariigi vahelise poliitilise dialoogi ja koostöö lepinguga moodustatud ühisnõukogus seoses ühisnõukogu ja ühiskomitee kodukorda käsitlevate otsuste vastuvõtmisega
            
               
         
         
            
               LISA
            
            
               ELi ja KUUBA ÜHISNÕUKOGU OTSUS nr 1/[...],
            
            
               [kuupäev],
            
            
               millega võetakse vastu ühisnõukogu ja ühiskomitee kodukord
            
            
            
               ELi ja KUUBA ÜHISNÕUKOGU,
            
            
               võttes arvesse ühelt poolt Euroopa Liidu ja selle liikmesriikide ning teiselt poolt Kuuba Vabariigi vahelise poliitilise dialoogi ja koostöö lepingut (edaspidi „leping“), eriti selle artikli 81 lõiget 4, artikli 82 lõiget 3, ja artikli 83 lõiget 5,
            
            
               ning arvestades järgmist:
                     
            
            
               Vastavalt lepingu artikli 86 lõikele 4 on ELi ja Kuuba lepingu teatavaid osi kohaldatud ajutiselt alates 1. novembrist 2017.
            
            
               Lepingu artikli 81 lõike 4 kohaselt kehtestab ühisnõukogu oma kodukorra.
            
            
               Lepingu artikli 82 lõike 1 kohaselt abistab ühisnõukogu tema ülesannete täitmisel ühiskomitee.
            
            
               Lepingu artikli 82 lõike 3 kohaselt kehtestab ühisnõukogu ühiskomitee kodukorra,
            
            
               ON TEINUD JÄRGMISE OTSUSE:
            
            
               Artikkel 1
            
            
               Võetakse vastu ühisnõukogu ja ühiskomitee kodukord, mis on esitatud 1. ja 2 lisas.
            
            
               Artikkel 2
            
            
               Käesolev otsus jõustub selle vastuvõtmise päeval.
            
            
               [koht], xxxx. 
            
            
               ELi ja Kuuba ühisnõukogu nimel 
            
         
         
            
                     
                        […]
                     
                     
                        ELi nimel
                     
                     
                  
                  
                     
                        […]
                     
                     
                        Kuuba nimel
                     
                     
                  
               
            
               1. LISA
            
            
               Ühisnõukogu kodukord
            
            
               Artikkel 1
            
            
               Üldsätted
            
            
               Ühisnõukogu, mis on moodustatud kooskõlas ühelt poolt Euroopa Liidu ja selle liikmesriikide ning teiselt poolt Kuuba Vabariigi vahelise poliitilise dialoogi ja koostöö lepingu (edaspidi „leping“) artikli 81 lõikega 1, täidab oma ülesandeid lepingu artikli 81 lõikes 2 sätestatud korras ning vastutab lepingu üldise rakendamise eest ning ka mis tahes muude kahepoolsete, mitmepoolsete või rahvusvaheliste vastastikust huvi pakkuvate küsimuste eest.
            
            
               Vastavalt lepingu artikli 81 lõikele 3 koosneb ühisnõukogu lepinguosaliste esindajatest. Ühisnõukogu tuleb kokku ministrite tasandil.
            
            
               Lepingu artikli 81 lõike 6 kohaselt on ühisnõukogul lepingu eesmärkide saavutamiseks õigus teha otsuseid, mis on lepinguosalistele siduvad. Ühisnõukogu võtab oma otsuste rakendamiseks asjakohaseid meetmeid, sealhulgas volitades vajaduse korral lepinguga asutatud organeid enda nimel tegutsema. Ühisnõukogu võib anda ka soovitusi. Ühisnõukogu võtab oma otsused ja soovitused vastu lepinguosaliste kokkuleppel pärast asjakohaste sisemenetluste lõpuleviimist vastavalt artiklile 11. Ühisnõukogu võib oma volitused delegeerida ühiskomiteele.
            
            
               Kodukorras nimetatud lepinguosalised on määratletud lepingu artiklis 84.
            
            
               Artikkel 2
            
            
               Eesistuja
            
            
               Ühisnõukogu eesistujaks on vaheldumisi (ühest koosolekust järgmiseni) Euroopa Liidu esindaja ja Kuuba Vabariigi esindaja. Ühisnõukogu esimese koosoleku eesistuja on Euroopa Liidu esindaja.
            
            
               Artikkel 3
            
            
               Koosolekud
            
            
               1.Ühisnõukogu koguneb vähemalt kord kahe aasta jooksul ning vajaduse korral lepinguosaliste vastastikusel kokkuleppel. Kui lepinguosalised ei lepi kokku teisiti, toimuvad ühisnõukogu koosolekud Euroopa Liidu Nõukogu istungite tavapärases toimumispaigas.
            
            
               2.Ühisnõukogu kõik koosolekud peetakse lepinguosaliste vahel kokkulepitud kuupäeval.
            
            
               3.Ühisnõukogu koosolekuid kutsuvad ühiselt kokku ühisnõukogu sekretärid kokkuleppel ühisnõukogu eesistujaga hiljemalt 30 päeva enne koosoleku toimumise kuupäeva.
            
            
            
               Artikkel 4
            
         
         
            
               Esindamine
            
            
               1.Kui ühisnõukogu liige ei saa ise koosolekul osaleda, võib ta kasutada esindajat. Kui liige soovib, et keegi teda esindaks, peab ta eesistujale enne koosolekut teatama kirjalikult oma esindaja nime.
            
            
               2.Ühisnõukogu liikme esindajal on kõik asjaomase liikme õigused.
            
            
               Artikkel 5
            
            
               Delegatsioonid
            
            
               Ühisnõukogu liikmetel võib kaasas olla ametnikke. Enne iga koosolekut teatatakse eesistujale sekretariaadi vahendusel iga lepinguosalise delegatsiooni kavandatav koosseis.
            
            
            
               Artikkel 6
            
            
               Sekretariaat
            
            
               Üks Euroopa Liidu ametnik ja üks Kuuba valitsuse ametnik täidavad koos ühisnõukogu sekretäri ülesandeid.
            
            
               Artikkel 7
            
            
               Kirjavahetus
            
            
               1.Ühisnõukogule adresseeritud kirjavahetus suunatakse ühele sekretärile, kes omakorda teavitab teist sekretäri.
            
            
               2.Mõlemad sekretärid tagavad, et kirjavahetus edastatakse eesistujale ja vajaduse korral ka ühisnõukogu liikmetele.
            
            
               3.Sel viisil edastatavad kirjad saadetakse vastavalt vajadusele Euroopa Komisjoni peasekretariaadile, Euroopa välisteenistusele, liikmesriikide alalistele esindustele Euroopa Liidu juures ning Kuuba Vabariigi esindusele Euroopa Liidu juures ja Kuuba Vabariigi välisministeeriumile.
            
            
               4.Sekretärid saadavad ühisnõukogu eesistuja teated adressaatidele ühisnõukogu eesistuja nimel. Vajaduse korral edastatakse kõnealused teated ühisnõukogu liikmetele vastavalt lõikele 3.
            
            
               Artikkel 8
            
            
               Konfidentsiaalsus
            
            
               1.Ühisnõukogu koosolekud ei ole avalikud, kui ei otsustata teisiti.
            
            
               2.Kui lepinguosaline esitab ühisnõukogule konfidentsiaalsena tähistatud teavet, peab teine lepinguosaline seda teavet konfidentsiaalsena käsitlema.
            
         
         
            
               Artikkel 9
            
            
               Koosolekute päevakord
            
            
               1.Eesistuja koostab iga koosoleku esialgse päevakorra. Sekretärid saadavad selle artiklis 7 osutatud adressaatidele hiljemalt 15 kalendripäeva enne koosoleku toimumist.
            
            
               2.Esialgne päevakord sisaldab punkte, mille päevakorda lisamise taotluse on eesistuja saanud hiljemalt 21 kalendripäeva enne koosoleku algust. Esialgse päevakorra punktidele lisatakse asjakohased dokumendid, mis saadetakse sekretäridele enne päevakorra väljasaatmise kuupäeva.
            
            
               3.Ühisnõukogu võtab päevakorra vastu iga koosoleku alguses. Lepinguosaliste kokkuleppel võib päevakorda lisada punkte, mida esialgses päevakorras ei ole esitatud.
            
            
               4.Pärast lepinguosalistega konsulteerimist võib eesistuja lõikes 1 esitatud tähtaegu lühendada, et võtta arvesse konkreetse juhtumi asjaolusid.
            
            
               5.Ühisnõukogu võib lepinguosaliste nõusolekul kutsuda oma koosolekutele konkreetse valdkonna sõltumatuid eksperte vaatlejatena või esitama teavet konkreetse teema kohta. Lepinguosalised lepivad iga kord eraldi kokku tingimustes, mille alusel kõnealused eksperdid võivad koosolekutel osaleda, ning tagavad, et kõnealused eksperdid järgivad konfidentsiaalsusnõudeid.
            
            
            
               Artikkel 10
            
            
               Koosoleku protokoll
            
            
               1.
                     Iga koosoleku esialgse protokolli koostavad mõlemad sekretärid ühiselt.
            
            
               2.
                     Kui koosolekul ei lepita kokku teisiti, märgitakse protokollis üldreeglina iga päevakorrapunkti kohta:
            
            
               ühisnõukogule esitatud dokumendid;
            
            
               seisukohad, mida ühisnõukogu liige on palunud protokolli kanda, ning
            
            
               lepinguosaliste kokku lepitud küsimused, näiteks vastuvõetud otsused, kokkulepitud seisukohad ja mis tahes järeldused.
            
            
               3.
                     Protokolli kavand esitatakse heakskiitmiseks ühisnõukogule. Ühisnõukogu kinnitab protokolli oma järgmisel koosolekul. Esialgse protokolli võib kinnitada ka kirjalikult.
            
            
               Artikkel 11
            
            
               Otsused ja soovitused
            
            
               1.
                     Ühisnõukogu võtab vastu otsuseid ja annab soovitusi lepinguosaliste vastastikusel kokkuleppel ning pärast asjaomaste sisemenetluste lõpuleviimist.
            
            
               2.
                     Lepinguosaliste kokkuleppel võib ühisnõukogu võtta vastu otsuseid ja anda soovitusi ka kirjaliku menetluse teel. Sel eesmärgil edastab ühisnõukogu eesistuja ettepaneku kavandi artikli 7 kohaselt liikmetele ning neile antakse tähtajaks vähemalt 21 kalendripäeva, mille jooksul nad peavad tegema teatavaks mis tahes reservatsioonid või muudatusettepanekud, mida nad soovivad teha. Pärast lepinguosalistega konsulteerimist võib eesistuja eespool esitatud tähtaegu lühendada, et võtta arvesse konkreetse juhtumi asjaolusid.
            
         
         
            
               3.
                     Lepingu artikli 81 lõigete 6 ja 7 kohastele ühisnõukogu aktidele pannakse pealkirjaks kas „otsus“ või „soovitus“, millele järgneb järjekorranumber, vastuvõtmise aasta ja teema kirjeldus. Aktidele kirjutab alla eesistuja. Otsused ja soovitused edastatakse artiklis 7 osutatud adressaatidele. Iga lepinguosaline võib otsustada, kas avaldada ühisnõukogu otsuseid ja soovitusi oma vastavas ametlikus väljaandes.
            
            
               4.
                     Kõik otsused jõustuvad vastuvõtmise kuupäeval, kui otsuses ei ole sätestatud teisiti.
            
            
               Artikkel 12
            
            
               Keeled
            
            
               1.
                     Ühisnõukogu ametlikeks keelteks on inglise ja hispaania keel.
            
            
               2.
                     Kui ei otsustata teisiti, tugineb ühisnõukogu oma aruteludes nendes keeltes koostatud dokumentidele.
            
            
               Artikkel 13
            
            
               Kulud
            
            
               1.
                     Lepinguosalised kannavad ise kõik ühisnõukogu koosolekutel osalemisega seotud kulud, sealhulgas personali-, sõidu-, elamis-, posti- ja telekommunikatsioonikulud.
            
            
               2.
                     Koosolekute suulise tõlke ning dokumentide kirjaliku tõlke ja paljundamisega seotud kulud kannab Euroopa Liit. Juhul kui Kuuba nõuab suulist või kirjalikku tõlget keelde ja keelest, mida ei ole käesoleva kodukorra artiklis 12 sätestatud, kannab ta ise sellega kaasnevad kulud.
            
            
               3.
                     Muud koosoleku praktilise korraldusega seotud kulud kannab koosolekut võõrustav lepinguosaline.
            
            
            
            
               Artikkel 14
            
            
               Ühiskomitee
            
            
               1.
                     Kooskõlas lepingu artikliga 82 abistab ühisnõukogu tema ülesannete täitmisel ühiskomitee. Ühiskomitee koosneb lepinguosaliste esindajatest, kes on tavaliselt kõrgemad ametnikud.
            
            
               2.
                     Ühiskomitee valmistab ette ühisnõukogu koosolekuid ja arutelusid, vajaduse korral jälgib ühisnõukogu otsuste rakendamist ning tagab üldiselt vastastikuse suhte raames toimuva koostöö järjepidevuse ja lepingu nõuetekohase toimimise. Ühiskomitee käsitleb kõiki ühisnõukogu poolt talle suunatud küsimusi ning mis tahes muid küsimusi, mis tekivad lepingu rakendamise käigus. Komitee esitab ettepanekud ning otsuste ja soovituste eelnõud ühisnõukogule heakskiitmiseks.
            
            
               3.
                     Ühiskomitee teeb otsuseid ja annab soovitusi talle lepinguga antud volituste alusel. Vastavalt lepingu artikli 82 lõikele 4 võib ühisnõukogu volitada ühiskomiteed otsuseid tegema.
            
            
               4.
                     Kui lepingus osutatakse konsulteerimise kohustusele või võimalusele või kui lepinguosalised otsustavad vastastikusel kokkuleppel üksteisega konsulteerida, võivad asjaomased konsultatsioonid toimuda ühiskomitees, välja arvatud juhul, kui lepingus on ette nähtud teisiti. Mõlema lepinguosalise kokkuleppel võib konsulteerimine jätkuda ühisnõukogus.
            
            
               Artikkel 15
            
         
         
            
               Kodukorra muutmine
            
            
               Kodukorda võib muuta ühisnõukogu otsusega vastavalt artiklile 11.
            
            
               2. LISA
            
            
               Ühiskomitee kodukord
            
            
               Artikkel 1
            
            
               Üldsätted
            
            
               1.
                     Ühelt poolt Euroopa Liidu ja selle liikmesriikide ning teiselt poolt Kuuba Vabariigi vahelise poliitilise dialoogi ja koostöö lepingu (edaspidi „leping“) artikli 82 alusel moodustatud ühiskomitee abistab ühisnõukogu tema ülesannete täitmisel ning täidab lepingus sätestatud ning talle ühisnõukogu poolt määratud ülesandeid.
            
            
               2.
                     Ühiskomitee valmistab ette ühisnõukogu koosolekuid ja arutelusid, vajaduse korral rakendab ühisnõukogu otsuseid ning tagab üldiselt suhete järjepidevuse ja lepingu nõuetekohase toimimise. Komitee käsitleb kõiki ühisnõukogu poolt talle suunatud küsimusi ning mis tahes muid küsimusi, mis tekivad lepingu igapäevase rakendamise käigus. Ühiskomitee esitab ühisnõukogule vastuvõtmiseks ettepanekuid ning otsuste ja soovituste eelnõusid.
            
            
               3.
                     Vastavalt lepingu artikli 82 lõikele 1 koosneb ühiskomitee lepinguosaliste esindajatest kõrgemate ametnike tasandil, võttes arvesse arutusele tulevaid konkreetseid teemasid.
            
            
               Artikkel 2
            
            
               Eesistuja
            
            
               Ühiskomitee eesistujaks on vaheldumisi (ühest koosolekust järgmiseni) Euroopa Liidu esindaja ja Kuuba Vabariigi esindaja. Esimesena on eesistuja Kuuba Vabariigi esindaja.
            
            
               Artikkel 3
            
            
               Koosolekud
            
            
               1.
                     Kui pooled ei ole kokku leppinud teisiti, tuleb ühiskomitee kokku korrapäraselt, vähemalt kord aastas. Lepinguosaliste kokkuleppel võidakse kokku kutsuda ühiskomitee erikoosolekuid, kui üks lepinguosaline seda taotleb.
            
            
               2.
                     Koosolekud kutsub kokku eesistuja lepinguosaliste kokkulepitud kuupäeval ja kohas. Kui lepinguosalised ei lepi kokku teisiti, saadab ühiskomitee sekretariaat koosolekukutse hiljemalt 28 kalendripäeva enne koosoleku algust.
            
            
               3.
                     Võimaluse korral kutsutakse ühiskomitee korraline koosolek kokku aegsasti enne ühisnõukogu korralist koosolekut.
            
            
               4.
                     Erandkorras võib mõlema lepinguosalise kokkuleppel ühiskomitee koosolekuid pidada tehnoloogiliste vahendite abil, näiteks videokonverentsina.
            
            
               Artikkel 4
            
            
               Delegatsioonid
            
         
         
            
               Enne iga koosolekut teatatakse sekretariaadi vahendusel lepinguosalistele koosolekul osaleva delegatsiooni kavandatav koosseis.
            
            
               Artikkel 5
            
            
               Sekretariaat
            
            
               Ühiskomitee sekretäridena tegutsevad ühiselt liidu ja kummagi lepinguosalise ametnik, kes täidavad sekretäri ülesandeid ühiselt vastastikuse usalduse ja koostöö vaimus, kui kodukorras ei ole sätestatud teisiti.
            
            
               Artikkel 6
            
            
               Kirjavahetus
            
            
               1.
                     Ühiskomiteele adresseeritud kirjavahetus suunatakse ühele sekretärile, kes omakorda teavitab teist sekretäri.
            
            
               2.
                     Sekretariaat tagab, et ühiskomiteele adresseeritud kirjad edastatakse eesistujale ja saadetakse asjakohasel juhul edasi vastavalt artiklile 7.
            
            
               3.
                     Eesistuja kirjad saadab lepinguosalistele eesistuja nimel sekretariaat. Asjakohasel juhul edastatakse kõnealune kirjavahetus vastavalt artiklile 7.
            
            
               Artikkel 7
            
            
               Dokumendid
            
            
               1.
                     Dokumente saadavad edasi sekretärid.
            
            
               2.
                     Lepinguosaline edastab oma dokumendid oma sekretärile. Sekretär edastab kõnealused dokumendid põhjendamatu viivituseta teise lepinguosalise sekretärile.
            
            
               3.
                     Kumbki sekretär saadab dokumendid edasi oma lepinguosalise vastutavatele esindajatele ning koopia nendest süstemaatiliselt teise lepinguosalise sekretärile.
            
            
               Artikkel 8
            
            
               Konfidentsiaalsus
            
            
               Kui lepinguosalised ei otsusta teisiti, ei ole ühiskomitee koosolekud avalikud. Kui lepinguosaline esitab ühiskomiteele konfidentsiaalsena tähistatud teavet, peab teine lepinguosaline seda teavet konfidentsiaalsena käsitlema.
            
            
               Artikkel 9
            
            
               Koosolekute päevakord
            
            
               1.
                     Sekretariaat koostab vastavalt artiklis 10 sätestatule lepinguosaliste tehtud ettepanekute põhjal iga koosoleku jaoks esialgse päevakorra ning operatiivjärelduste kavandi. Esialgne päevakord sisaldab punkte, mille päevakorda lisamise taotluse koos asjakohaste dokumentidega on üks lepinguosaline esitanud sekretariaadile hiljemalt 21 kalendripäeva enne koosolekut.
            
         
         
            
               2.
                     Esialgne päevakord koos asjaomaste dokumentidega saadetakse edasi vastavalt artiklis 7 sätestatule vähemalt 20 kalendripäeva enne koosoleku kuupäeva.
            
            
               3.
                     Iga koosoleku alguses võtab ühiskomitee vastu päevakorra. Esialgses päevakorras kajastamata punkti võib päevakorda lisada lepinguosaliste nõusolekul.
            
            
               4.
                     Ühiskomitee koosoleku eesistuja võib teise lepinguosalise nõusolekul kutsuda ühiskomitee koosolekutele vastavalt vajadusele konkreetse valdkonna sõltumatuid eksperte esitama teavet konkreetse teema kohta. Lepinguosalised tagavad, et kõnealused vaatlejad või eksperdid järgivad konfidentsiaalsusnõudeid.
            
            
               5.
                     Pärast lepinguosalistega konsulteerimist võib ühiskomitee koosolekut juhatav eesistuja lühendada lõigetes 1 ja 2 esitatud tähtaegu, et võtta arvesse konkreetse juhtumi asjaolusid.
            
            
               Artikkel 10
            
            
               Protokollid ja operatiivjäreldused
            
            
               1.
                     Iga koosoleku esialgse protokolli koostavad mõlemad sekretärid ühiselt.
            
            
               2.
                     Üldiselt märgitakse protokolli iga päevakorrapunkti kohta:
            
            
               a)
                     osalejate nimekiri, osalejaid saatvate ametnike nimekiri ja koosolekul osalevate vaatlejate või ekspertide nimekiri;
            
            
               b)
                     ühiskomiteele esitatud dokumendid;
            
            
               c)
                     seisukohad, mille ühiskomitee on palunud protokolli kanda, ning
            
            
               d)
                     koosoleku operatiivjäreldused.
            
            
               3.
                     Koosoleku protokolli kavand esitatakse ühiskomiteele heakskiitmiseks. Ühiskomitee kinnitab protokolli oma järgmisel koosolekul või kirjalikult.
            
            
               4.
                     Eesistujaks oleva lepinguosalise sekretär koostab iga koosoleku operatiivjärelduste kavandi, mis saadetakse lepinguosalistele edasi koos päevakorraga reeglina hiljemalt 15 kalendripäeva enne järgmist koosolekut. Kui lepinguosalised ei ole teisiti kokku leppinud, ajakohastatakse kõnealust kavandit koosoleku edenedes nii, et koosoleku lõppedes võtab ühiskomitee vastu operatiivjäreldused, milles kajastuvad lepinguosaliste võetavaid järelmeetmed. Pärast operatiivjäreldustes kokkuleppimist lisatakse need protokollile ning nende rakendamine vaadatakse läbi ühiskomitee järgmistel koosolekutel. Selleks võtab ühiskomitee vastu vormi, mis võimaldab siduda iga tegevuspunkti konkreetse tähtajaga.
            
            
               Artikkel 11
            
            
               Otsused ja soovitused
            
            
               1.
                     Konkreetsetel juhtudel, kui lepinguga antakse ühiskomiteele volitused võtta vastu otsuseid või kui sellised volitused on talle andnud ühisnõukogu, võtab otsuseid vastu ühiskomitee. Ühiskomitee esitab ka soovitusi. Otsused ja soovitused võetakse vastu lepinguosaliste vastastikusel kokkuleppel ning pärast asjaomaste sisemenetluste lõpuleviimist. Liit ja Kuuba kirjutavad alla igale otsusele ja soovitusele.
            
            
               2.
                     Ühiskomitee võib vastu võtta otsuseid või anda soovitusi kirjaliku menetluse teel, kui lepinguosalised selles kokku lepivad. Kirjalik menetlus koosneb ametlikust teadete vahetusest kahe sekretäri vahel, kes tegutsevad kokkuleppel lepinguosalistega. Sel puhul edastatakse ettepaneku tekst artikli 7 kohaselt ning antakse tähtajaks vähemalt 21 kalendripäeva, mille jooksul tuleb teha teatavaks ka kõik märkused ja vastuväited. Pärast lepinguosalistega konsulteerimist võib ühiskomitee eesistuja seda tähtaega lühendada vastavalt konkreetse juhtumi asjaoludele. Pärast seda, kui tekstis on kokku lepitud, kirjutab eesistuja otsusele või soovitusele alla.
            
            
               3.
                     Ühiskomitee aktide pealkiri on vastavalt vajadusele kas „otsus“ või „soovitus“, millele järgneb järjekorranumber, vastuvõtmise aasta ja teema kirjeldus. Otsus jõustub selle vastuvõtmise kuupäeval, kui selles ei ole sätestatud teisiti.
            
            
               4.
                     Otsused ja soovitused saadetakse edasi mõlemale lepinguosalisele.
            
         
         
            
               5.
                     Kumbki pool võib otsustada, kas avaldada ühiskomitee otsused ja soovitused oma ametlikus väljaandes.
            
            
               Artikkel 12
            
            
               Aruanded
            
            
               Ühiskomitee annab igal ühisnõukogu korralisel koosolekul ühisnõukogule aru enda ja oma allkomiteede tegevusest.
            
            
               Artikkel 13
            
            
               Keeled
            
            
               1.
                     Ühiskomitee ametlikud keeled on samad keeled kui ühisnõukogu ametlikud keeled.
            
            
               2.
                     Ühiskomitee töökeelteks on inglise ja hispaania keel. Kui ei otsustata teisiti, tugineb ühiskomitee oma aruteludes kummaski keeles koostatud dokumentidele.
            
            
               Artikkel 14
            
            
               Kulud
            
            
               1.
                     Lepinguosalised kannavad ise kõik ühiskomitee koosolekutel osalemisega seotud kulud, sealhulgas personali-, sõidu-, elamis-, posti- ja telekommunikatsioonikulud.
            
            
               2.
                     Kulud, mis on seotud koosolekute korraldamise, dokumentide paljundamise ning koosolekute suulise ning dokumentide kirjaliku tõlkega inglise ja hispaania keelde või keelest, kannab koosolekut võõrustav lepinguosaline. Suulise ja kirjaliku tõlke kulud muudesse keeltesse või muudest keeltest kannab otseselt seda nõudev lepinguosaline.
            
            
               Artikkel 15
            
            
               Kodukorra muutmine
            
            
               Käesolevat kodukorda võib muuta ühisnõukogu otsusega vastavalt ühisnõukogu kodukorra artiklile 11.
            
            
               Artikkel 16
            
            
               Allkomiteed
            
            
               1.
                     Vastavalt lepingu artikli 83 lõikele 3 võib ühiskomitee lepingu rakendamiseks otsustada luua konkreetsete valdkondade jaoks allkomitee, mis aitab tal täita tema ülesandeid. Ühiskomitee võib otsustada saata sellise allkomitee laiali ning kehtestada selle kodukorra või seda muuta. Kui ei otsustata teisiti, alluvad kõnealused allkomiteed ühiskomiteele, millele nad esitavad aruande pärast iga oma koosolekut.
            
            
               2.
                     Kui lepingus ei ole sätestatud teisiti või ühisnõukogus ei ole kokku lepitud teisiti, kohaldatakse käesolevat kodukorda mutatis mutandis lepinguga või lõike 1 kohaselt moodustatud allkomiteede suhtes.
            
            
               3.
                     Allkomiteede koosolekuid võib pidada paindlikult, kui selleks tekib vajadus, kohtudes kas Brüsselis või Kuubal, või näiteks videokonverentsi vahendusel. Allkomiteed peaksid moodustama platvormi konkreetsetes valdkondades ühtlustamisel tehtud edusammude jälgimiseks, sellest protsessist tekkivate teatavate küsimuste ja probleemide arutamiseks ning soovituste ja operatiivjärelduste sõnastamiseks.
            
         
         
            
               4.
                     Ühiskomitee sekretariaadile saadetakse koopia kogu allkomitee tegevusega seotud asjaomasest kirjavahetusest, dokumentidest ja teadetest.
            
            
               5.
                     Kui lepinguosalised ei lepi ühisnõukogus kokku teisiti, on allkomiteedel ainult õigus anda ühiskomiteele soovitusi.